बड़ सपना देखे रहिस हमर राज बने बिकास करही कहिके। गाँव गाँव में सुराज आही कहिके। आज गाँव गाँव में निमगा सुराज आगे हवे लइका सियान सबो के मन बदलगे हवे। येहा आज के नवा अँजोर के परभाव आय। आँखी में देखबे अपन राज के बिकास ल त खुसी म आँखी ले आँसू आ जथे अऊ अबड़ सुख लगथे। हमर सियान हमर भविस के लइका मन सबो आज बिकास के जगा एक पउवा दारू के मांग करथे। गाँव तीर मन में तो दारू के भट्टी हवे। गाँव गाँव के सरपंच, पंच, सचिव मन के तो पांचो ऊँगली घी में रथे। अरे भई जब चुनाव म हमन दारू पीके अपन ओट डाले हन। फेर अपन हक ला कइसे मांग सकथन। अऊ उहू बपरा मन तो पइसा खरचा करे हवे निकालबे करही। अपन जेब ला भरे बर बने हवे बिकास बर थोड़े। हमर छत्तीसगढ़िया मनखे मन तको बड़ भुलाय हवे फोकट के चाँउर मिलत हवे का के ओला हे चिंता । आज उंकर जाँगर हा अलाल होगे ओला फेर नई देख पावत हवे।